Papersnake/gushiwen huggingface dataset:
题王晋卿烟江叠嶂图苏子瞻歌后仍用苏韵
王世贞（明代）

千涛跃江千叠山，晴烟笼山山吐烟。与君拄笏聊骋望，但见一气长苍然。

细看云腰出矮屋，复有木末奔寒泉。渔网迎阳罥小港，布帆吹籁弥平川。

王家禁脔得此景，骨格迥出荆关前。胸中八九小云梦，笔底万顷沧浪天。

眉山学士高兴发，秀句欲夺春江妍。以兹不爱玉堂美，去买阳羡山中田。

此图此歌有神护，小住人间四百年。摩挲绢素开黯淡，飞舞醉墨藏便娟。

卧游斋头一展看，恍若身对湘巫眠。鼎湖髯挂都尉去，学士亦作芙蓉城内仙。

邹阳后身薄自晓，舍我谁结三生缘。呜呼江烟幻灭在俄顷，万古不废王苏篇。
傅材甫窗前白月桂开材甫索诗戏作
陈文蔚（宋代）

冰姿冷淡不求知，却有同心为赋诗。
更红东君同管领，一尊相对晚凉时。
观山灯献徐尚书 其一
段成式（唐代）

风杪影凌乱，露轻光陆离。如霞散仙掌，似烧上峨嵋。

道树千花发，扶桑九日移。因山成众像，不复藉蟠螭。
临江仙（乙卯八月九日，南山绝项作台新成，与客赏月作）
叶梦得（宋代）

绝顶参差千嶂列，不知空水相浮。下临湖海见三州。落霞横暮浮，为客小迟留。

卷尽微云天更阔，此行不负清秋。忽惊河汉近人流。青霄元有路，一笑倚琼楼。
孝感县过董永墓 其四
梁朝钟（清代）

寒食添坟土，重阳几度秋。北邙山上月，尽照古今愁。
送大中丞林石厓巡抚保定诸府提督紫荆诸关
湛若水（明代）

石厓如心铁如面，霜风凛凛不可犯。化作两畿桃李春，为两棘寺洗冤怨。

世传斧钺授天庭，内抚天关外紫荆。旧日春风皆识面，株株桃李忻相迎。
惆怅
袁树（清代）

惆怅桓家作马曹，渴来枉自忆松醪。雨添秋汛涛声大，月近黄河露气高。

笳鼓半城吹断雁，星辰午夜逼征袍。凉天辜负文衾滑，归计年年折大刀。
早发大信口
梅尧臣（宋代）

犬吠知船解，村墟尚闭门。
霜泥黏缆尾，冰水阁潮痕。
撇撇鸊鹈去，纤纤舴艋昏。
梅湖到不远，寄信向田园。
忆莲儿
郭步韫（清代）

思儿频倚小楼西，极目云山一望迷。记得去年离别处，满天风雨暮猿啼。
吊李翰林墓
陆游（宋代）

饮似长鲸快吸川，思如渴骥勇奔泉。
客从县令初何有，醉忤将军亦偶然。
骏马名姬如昨日，断碑乔木不知年。
浮生今古同归此，回首桓公亦故阡。
雪夜怀上人借衾
释居简（宋代）

挟纩如冰薄，无毡替客愁。绫衾闲直舍，布被老夔州。

楼玉方撑起，山冰莫倚休。岁寒知小友，馀暖肯珍投。
寻桂南山至崇寿院因往灵石三首 其二
张镃（宋代）

迎客山僧未下廊，好风吹鼻便生狂。莫疑佛宇清芬烈，薝卜曼殊共借香。
偈颂一百零二首
释绍昙（宋代）

大康山，杨浮山。
撞头搕额，共打乡谈。
其中切脚无人会，一大藏教，
华梵重翻。
家叔征君东溪草堂二首
卢象（唐代）

开山十馀里，青壁森相倚。欲识尧时天，东溪白云是。

雷声转幽尧，云气杳流水。涧影生龙蛇，岩端翳柽梓。

大道终不易，君恩曷能已。鹤羡无老时，龟言摄生理。

浮年笑六甲，元化潜一指。未暇扫云梯，空惭阮氏子。

今朝共游者，得性闲未归。已到仙人家，莫惊鸥鸟飞。

水深严子钓，松挂巢父衣。云气转幽寂，溪流无是非。

名理未足羡，腥臊讵所希。自惟负贞意，何岁当食薇。
观骑射
李益（唐代）

边头射雕将，走马出中军。远见平原上，翻身向暮云。
冬晚送友人使西蕃
陈羽（唐代）

驿使向天西，巡羌复入氐。玉关晴有雪，砂碛雨无泥。

落泪军中笛，惊眠塞上鸡。逢春乡思苦，万里草萋萋。
寄杨伯清地官四首 其二
孙承恩（明代）

理财经国吾儒事，子去俄惊易岁年。每向北来人问讯，尽多称颂长官贤。
贺春卿加大资政职
韩琦（宋代）

别殿深严峻宠班，再烦开府扼秦关。棠郊阴满修前治，蕙帐香销在故山。

天意未容贤者乐，官方唯许老时闲。苍生况结为霖望，岂要穷边俗吏攀。
守闸书事时已退居五首
曹勋（宋代）

十年壮节下清都，鷁首常辞负弩驱。
一棹西来黄篾舫，闸胥指点右樵渔。
竹溪再和余亦再作
刘克庄（宋代）

薄雾乍舒乍卷，空花是假是真。
昔曾有刮膜者，世岂无明眼人。
寄僧
李之仪（宋代）

得皮得髓漫多门，实际圆融理自存。谕意当时才一笑，还卿千日见三孙。

维持佛法元无事，建立家山尽有文。占断乾坤今鼎足，会多哮吼慰传闻。
寄罗心鱼
周葆濂（清代）

回头十事九咨嗟，数米量盐度岁华。今日饥寒犹有地，少时朋岁半无家。

浮沈玩世从人老，剥啄敲门任客哗。七尺男儿千古志，未应诗酒即生涯。
戊戌正月二日雪作二首
杨万里（宋代）

雪与新春作伴回，捣霜为片雹为埃。
只愁雪虚梅无奈，不道梅花领雪来。
相和歌辞。神弦别曲
李贺（唐代）

巫山小女隔云别，松花春风山上发。绿盖独穿香径归，

白马花竿前孑孑。蜀江风澹水如罗，堕兰谁泛相经过。

南山桂树为君死，云衫残污红脂花。
庆元五年休宁权县郑丞吴山寺劝农次韵
汪莘（宋代）

骏马轻衫拂晓行，野塘春水縠纹生。
心知沮溺无寻处，犹把津纹问耦耕。
凤凰城裹旧徘徊，村裹吴山跃马来。
也有旗亭沽酒处，可怜桃杏向人开。
题惠安赖汝恭溪山风月亭
王迈（宋代）

亭俯清漪揖翠岑，好风吹面月盈襟。
濯缨孺子沧浪兴，抱膝高人梁父吟。
流转韶光兰满砌，婆娑秋桂成树林。
为君唤起棲梧凤，瑞旦来仪磬乐音。
灵岩十二景 其十二 證明殿
释仁钦（宋代）

万丈岩前作證明，十方檀信等空平。一针一草无遗漏，百劫千生果自成。
偈颂十六首 其七
释如净（宋代）

一花开五家宗要，一叶缀九室诀机。朝朝暮暮只斯是，何用琼林觅玉枝。
和光亭二首
郭印（宋代）

川原万草木，总放无量光。
要识和同意，乾坤不閟藏。
真宗告乡六首
真宗（宋代）

实命自天，鸿禧锡祚。
昭晰绿文，氤氲黄系。
玄感古彰，灵休诞布。
寅奉珍符，聿怀永慕。
信府同知黄侯名其读书之室曰广居
戴表元（宋代）

隘夫护藩畛，得少便有余。
达士心旷然，清明如太虚。
海岳东鼎俎，羲驾走轩车。
唯诺无不行，尚怀豚与鱼。
嗟兹山城氓，憎长逮其胥。
好语朝索茅，怒攻书攘裾。
侯来未数月，眉头笑舒舒。
退食扫一室，焚香展群书。
举头窗楹间，有傍揭广居。
力行守仁义，邹公不欺余。
六世祖师画像赞 二祖
释德洪（宋代）

顶峰朝露，神光夜生。堪任单传，荷担上乘。自寻其心，不见归宿。

如视环轮，求其断续。用狱除间，履瘦知肥。淫坊酒肆，尽其尘机。

雪中斫臂，愿续佛寿。儿孙闻之，竖毛呵手。
初二日甲子雨阻风自次韵
方回（元代）

居民汲江水，上下几千尺。
麹糵化为酒，不肯赊一滴。
高要堕黄叶，草树黯无色。
讵意阻风人，于此费永日。
篷低首难抬，薪重舟颇侧。
醉乡失乐土，愁城遇坚壁。
呻吟得新句，欲往题藓石。
岸滑不可登，纵写复谁识。
故庐百滩西，何事乃东适。
兀坐但默然，顺走阅健席。
豪举与时会，汹涌浪头白。
及夫气势尽，泡灭岂有迹。
同家天木黎雨亭访六圆上人
何绛（明代）

枳花树树啼春鸟，梅子青青客到来。清磬一声山屐响，白头僧把寺门开。
幽居书事
陆游（宋代）

安命知天更不疑，幽居最爱早寒时。
手中书堕初酣枕，窗下灯残正剧棋。
鲜鲫每从溪女买，香菰时就钓船炊。
山阴清绝君须记，雪里骑驴未办诗。
即事
陆游（宋代）

鱼鳅群出天将雨，蛙黾争鸣草满庭。
莫道归休便无事，时时襏襫伴园丁。
渭南考室
葛绍体（宋代）

丞郎昔躬耕，怀野垄上宅。
东湖一棹近，南亩耦夫百。
风交苗怀一，云铺稼敷泽。
疎棂翼虚堂，时焉此憩息。
殷勤左氏语，银钩挂檐壁。
一居匾钟庆，金字照於赫。
水竹带左右，春秋燕晨夕。
鼎鼎百年间，相望屹咫尺。
宁知笙歌地，一旦灰烬迹。
人事定谁讹。毋乃数当革。
以彼而易此，仓卒有良策。
丁丁斤旧材，介介绳一画。
美薹轮奂焉，不负肯堂责。
父基贻厥子，子构孙更闢。
笙歌且置之，诗礼日探索。
轨涂驰霜蹄，霄衢展云翮。
放我方寸宽，笑彼宇宙窄。
益亹澶渊功，永寿元佑脉。
力穑乃有秋，先难而后获。
秋尽野次 其一
刘攽（宋代）

丹椒结子菊花黄，山路秋高草木香。日出鸡鸣下乔树，人来犬吠透疏篁。
伤歌行四首
黄庭坚（宋代）

诸妹欲归囊褚单，值我薄宦多艰难。
为吏受赇恐得罪，啜菽饮水终无懽。
永怀遂休一夜梦，谁与少缓百忧端。
古人择婿求过寡，取妇岂为谋饥寒。
送王太仆之任滁州
杨巍（明代）

出入三朝琐闼中，承恩今借历湖东。论官亦是王毛仲，抗疏犹传魏郑公。

山色青围衙舍满，泉声乱落古今同。使君自有无疆意，肯向溪亭学醉翁。
赏春二首
周文璞（宋代）

满酌黄封都市酒，斜簪缥蒂御园花。
半酣更乞跳珠水，独对风炉自煮茶。
甲子雨
方回（元代）

紫阳元日得晴日，晓鹊声边骈贺客。
玉梅烂漫照椒觞，尽我真珠红一石。
祁山山下初立春，马上送迎逢故人。
故人挈榼藉芳划，啼鸟游丝天气新。
吟鞭转入西江路，宝月欲圆碧霄暮。
南方战罢闻者喜，尽道上元仍甲子。
卒然军兴由盗兴，千里无烟况有灯。
鸡犬逃生且未暇，上元之雨吾何憎。
万马还营速须早，放与田家蚕麦好。
甲子之雨恐不可，听彼谣言愁杀我。
书堂
喻良能（宋代）

每忆书堂好，重来又十年。
征途聊复尔，风物故依然。
松竹千岩暮，云烟九月天。
凭栏佳兴发，欲进剡谿船。
客途逢乡人旋别
鲍溶（唐代）

惊鸿一断行，天远会无因。无因忽相会，感叹若有神。

我乡路三千，百里一主人。一宿独何恋，何况旧乡邻。

牢落岁华晏，相怜客中贫。迎霜君衣暖，与我同一身。

谁在天日下，此生能不勤。青萍寄流水，安得长相亲。

明发更远道，山河重苦辛。
再和三首
吴芾（宋代）

不才当退缩，何况国阽危。
犹事毛锥子，欲攀丹桂枝。
人怜无好命，自笑不知时。
且尽一樽酒，高歌殿两眉。
七里泷登西钓台吊谢皋羽先生
俞明震（清代）

山川以人重，风日信清美。子陵有钓台，遂专桐庐水。

盘曲七里泷，舟行如瓮底。当年蹈海人，晞发曾经此。

天在万山中，阳乌匿葭苇。一恸上西台，残年哭知己。

人间果何世，来日殊未已。空存汐社名，留作沧桑纪。

我来九月暮，拍拍凫雁起。孤筇与夕照，萧瑟同千里。

伤高莫回首，临流先洗耳。难酬烈士心，悠悠阅众死。

西风飒然来，归去吾衰矣。
闻鸡赠主人
李益（唐代）

胶胶司晨鸣，报尔东方旭。无事恋君轩，今君重凫鹄。
题郭麟灵芬馆图 其二
张镠（清代）

地占三分水，窗迎四面山。栖云参白业，醉月驻红颜。

梦断江湖上，心移泉石间。松门无客至，留得紫苔斑。
题宋高宗中兴瑞应图
觉罗桂芳（清代）

嘉应祠前遮道哭，肃王一去康王独。太清图籍已飞灰，蜡诏还从发中读。

此时决计果收京，进垒澶渊事可成。半夜旌旗应改色，一时将帅旧知名。

大义孤忠不见用，十三连战真堪痛。灵武原同拥戴功，赤符翻借丹青重。

萧郎画笔最称工，祇向凉堂洒墨浓。可解狂呼图铁象，那能痛饮绘黄龙。

伤心句践兴亡地，花月茫茫天亦醉。郡壁才题誓愿诗，学宫已换忘仇字。

中原狐兔尽何难，长弓大箭空据鞍。一鞭快渡夸冰合，半臂遥传任雪寒。

云暗旧都不识路，黄袍梦醒浮江去。难为阿母祝棋心。

苦恋前身射潮处。湖山如画已模糊，粉本偷传北地无。

可惜茴香无瑞应，空教拾得中兴书。
次韵许希文
李正民（宋代）

少年豪气压词场，晚喜松筠耐雪霜。但见貂裘嗟季子，焉知素雪老潘郎。

黄公垆畔山河邈，陶令门前草木长。邂逅正当戎马际，共惊飘泊在他乡。
连日至瞿唐谒白帝祠登越公三峡堂徘徊览古共成十二绝 其四 越公堂
王十朋（宋代）

柱国杨家二世亡，越公遗迹独绵长。不能牢固隋基业，枉费精神在一堂。
姑苏台歌
卢襄（宋代）

姑苏台上麋鹿游，断烟荒草令人愁。姑苏台边少行迹，宫殿无人土花碧。

当年霸业几英雄，至首都归血刃中。利剑一朝尸壮士，白杨千古蟗悲风。

吴王羞归九泉里，西施空似桃花美。子胥虽死过生荣，越人却是奇男子。
次韵季智伯寄茶报酒三解 其三
谢薖（宋代）

君如张籍学古淡，丽处往往凌阴何。长句短章时寄我，为君翻入竹枝歌。
寄虞大卿四首
姜特立（宋代）

昔年寓郡获亲依，句妙时时得解颐。
每过双溪溪上路，邦人犹诵使君诗。
奉同原甫度支厅壁许道宁画松
韩维（宋代）

长松盘青冥，郁与窗户封。
许翁写生意，独得毫墨外。
年侵日昏剥，拂拭自君辈。
得非神物守，以待真赏会。
翛然簿书暇，恍若岩壑内。
举手扪紫烟，侧耳听清籁。
苍林与老石，野性旧所爱。
一从官都邑，兹游颇乖背。
慰此痦寐怀，典刑亦足赖。
幸当扫尘壁，促驾我其迈。
八叠中秋帖子词命扈跸词臣和之 其一
弘历（清代）

令人喜亦令人閒，端正何须藉斧删。塞外偏饶风雅地，试看玉䨲上锤山。
知果教寺
陈尧佐（宋代）

萝岩山下寺，静境绝过从。
芳草二三月，碧云千万峰。
窗虚明落日，楼迥响疏钟。
恰恐重来晚，庭前记偃松。
湖州亲旧
赵蕃（宋代）

去住两无由，终成上客舟。
香如添酒病，雨亦带离愁。
两岸青青柳，空江点点鸥。
总堪添鬓白，不必问春秋。
新安江行
钱纫蕙（清代）

乘潮渡渔浦，沓嶂夹江濆。下瞰绿波影，能令纤芥分。

筏移疑入镜，碓落自舂云。听尽潺湲水，滩高易夕曛。
春夜山房听雨怀潜父彦国士鹄仲登四子二首 其二
欧大任（明代）

听雨西堂夜寂寥，绿波芳草恨迢迢。东风解送离人梦，曾过溪南第几桥。
观祀幽坛　时卜知县乾没幽粮祀不成祀
张嗣纲（明代）

荒丘一望已凄凉，况复西山古战场。日暗群鸦啼落木，烟深饥雀噪斜阳。

祀崇孤社天恩重，鬼到幽坛夜气长。寄语宁侯卜氏子，莫多违慢侮城隍。
送钱文季国博赴召
曹彦约（宋代）

每向招贤看典刑，中间人物似零丁。
只因朋党排诸老，无复纷纶任五经。
一节何如归帝所，赐环元不为郎星。
古来官职论车斗，只有忠嘉可篆铭。
雷简夫自辰溪还除国子博士盐铁判官以书见谢并寄杜鹃鸟一只
文彦博（宋代）

学省新开用退之，阳城司业定相知。休思杜曲仙乡隐，好献元和圣德诗。

三部共推盐铁论，五溪曾制虎貔师。济源处士功成后，始信书生善出奇。
寄逍遥子
郑玠（宋代）

自从夫子仙山去，闻说山中分外清。
半夜洞天松月白，野猿吟和读书声。
和李明府
骆宾王（唐代）

传闻叶县履，飞向洛阳城。驰道临层掖，津门对小平。

霞残疑制临，云度似飘缨。藻掞潘江澈，尘虚范甑清。

讵怜冲斗气，犹向匣中鸣。
喜得家书
杨旦（明代）

一春顿觉信音稀，梦绕家山夜夜归。慈母书来无别语，丁宁未许脱朝衣。
过天章
苏泂（宋代）

菜把充诗腹，篮舆兀病身。
山烟孤起晚，官柳探生春。
岁月渠催我，妻孥尔累人。
谁言行路好，得似在家贫。
客有饷水母线者坐人赋之因次其韵
方岳（宋代）

苍潮漱雪尽风流，寒拥春沙了隽游。
霜髓英英矜客梦，冰丝一一做诗愁。
有骚风味秋能老，非酒生涯谁与酬。
解佩楚皋云杳渺，月明正有玉搔头。
祝英台近（闺怨）
黎廷瑞（宋代）

彩云空，香雨霁。一梦千年事。碧幌如烟，却扇试新睡。恁时杨柳阑干，芙蓿池馆，还只似、如今天气。

远山翠。空相思，淡扫修眉，盈盈照秋水。落日西风，借问雁来未。只愁雁到来时，又无消息，只落得、一番憔悴。
连日雨作顿有秋意怀感之余得诗七首书呈教授
赵蕃（宋代）

我官虽云薄，廪粟犹有继。
怀哉江东弟，糊口当何计。
风悲陨高梧，雨叹凋碧蕙。
富合与贫离，怛然抚身世。
演关雎诗十首 其十
弘历（清代）

我有钟鼓，载伐载考。以宴之子，其声肆好。我钟喤喤，我鼓逢逢。

以宴之子，福禄攸同。我鼓逢逢，我钟喤喤。以宴之子，德音不忘。
他处梅自十月已开烂熳独此今方作花睹之欣然 其一
邹浩（宋代）

惊怪江梅独未开，含芳元是待冬来。新阳夙驾无多日，已向枝头各自催。
东山怀谢傅用礼灭翁韵
洪咨夔（宋代）

金堂石室旧徜徉，被发依然下大荒。
月送婵娟华落蕊，云移缥缈湿疏篁。
桓伊筝外深情酒，幼度棋边定力香。
往古来今开阖眼，楼头吹面朔风凉。
次韵和张掾新泉三绝句 其三
洪刍（宋代）

山色何如水色幽，棋声不乱叶声愁。斧柯未烂君归去，白日桑榆不我谋。
送习太史时甫谪泉州推官
欧大任（明代）

法署星悬寄薄游，荔丹蕉绿待君侯。中山书在徒盈箧，五月薪君自有裘。

晋代衣冠南渡客，洛阳烟水小江秋。主恩宣室能前席，东观行瞻紫殿头。
城山偶题
陈藻（宋代）

四天围一地，浊少判清多。
人气翻相敌，无如俗物何。
游幻住庵留赠月千江上人 其三
黄玠（元代）

既雨天复佳，鸣鸟声故故。前溪春已深，劝我脱布裤。

刺篙乱清涟，艇子入浦溆。我裤不用脱，汝自顾汝妇。
十月旦读子美北风吹瘴疠羸老思散策之句初寮
朱翌（宋代）

老火已退师，寓客不忧瘴。
静坐窥物理，一一见情状。
用起举拂子，功成卓拄杖。
五行更主事，衰绝变生王。
此身属造物，穷健胜美恙。
食芡有感二首 其二
周紫芝（宋代）

翻香引睡一胡床，剥芡寻诗度日长。若得长闲了无事，人生如此亦何妨。
题淮阴侯庙十首
邵雍（宋代）

若履暴荣须暴辱，既经多喜必多忧。
功成能让封王印，世世长为列土侯。
阳朔县
陶弼（宋代）

五管新多事，轻车屡往还。
勤劳成白发，故旧是青山。
树色才分楚，江声未出蛮。
自惭迎候少，无惠及孤鳏。
伯父送先人下第归蜀诗云人稀野店休安枕路入
苏轼（宋代）

索漠齐安郡，从来著放臣。
如何风雪里，更送独归人。
瘦骨寒将断，衰髯摘更稀。
未甘为死别，犹恐得生归。
日上气暾江，雪晴光眩野。
记取到家时，锄櫌吾正把。
月明穿破裘，霜雪涩孤剑。
归来闭户坐，默数来时店。
诸兄无可寄，一语会须酬。
晚岁俱黄发，相看万事休。
故人如念我，为说瘦栾栾。
尚有身为患，已无心可安。
吾兄喜酒人，今汝亦能饮。
一杯归诵此，万事邯郸枕。
东阡在何许，寒食江头路。
哀哉魏城君，宿草荒新墓。
临分亦泫然，不为穷途泣。
东阡时一到，莫遣牛羊入。
我梦随汝去，东阡松柏青。
却入西州门，永愧北山灵。
乞墦何足羡，负米可忘艰。
莫为无车马，含羞入剑关。
我坐名过实，欢哗自招损。
汝幸无人知，莫厌家山稳。
竹笥与练裙，随时毕婚嫁。
无事若相思，征鞍还一跨。
万里却来日，一庵仍独居。
应笑谋生拙，团团如磨驴。
致虚斋有叶少蕴曾公衮曾吉甫题句
韩淲（宋代）

我作高斋老石林，题诗无复旧知音。空青何在茶山远，满径秋风生夕阴。
偈五首
释宗琏（宋代）

暗穿玉线，密度金针。
如水入水，似金博金。
灞桥即事
李寄（明代）

孤剑游秦日，长吟托与时。山人唐李泌，酒客晋王尼。

沧海何其横，银章未可期。云山与匹马，一一入新诗。
送虔州通判周茂叔对移永州
程师孟（宋代）

移官远过耒阳西，好景重重合尽题。
永水自然胜灨水，浯溪应尽让濂溪。
沙头候吏瞻旗脚，境上乡人待马蹄。
会是忠贤流落处，至今兰芷尚萋萋。
赠庐陵张济夫陈子豪二首 其二
萧立之（宋代）

枉子过从寂寞滨，萧然薄饭荠生孙。奇胸宁有杨雄字，重会空留李白樽。
阳羡寒辞和张椒卿六首 其二
孙原湘（清代）

轻衫如水剪柔蓝，占得烟波玉女潭。自受东风披拂后，桃花红煞小城南。
蝶恋花 新柳
张雨（元代）

谁道鹅儿黄似酒。对酒新鹅，得似垂丝柳。松粉泥金初染就。

年年春雪消时候。

一缕柔情能断否。雨重烟轻，无力萦窗牖。试看溪南阴十亩。

落花都聚红云帚。
和致远学士游池 其一
彭汝砺（宋代）

堤外波澜浸彩霓，花间宫殿出高枝。风高夭矫凤飞去，雨止蜿高龙倒垂。

早晚烟霞相间杂，浮沉鱼鸟并游嬉。文王台沼群贤至，不比山阴祓禊时。
集翠微阁分韵
史胜书（清代）

连朝积雪已零星，四面山容耸玉屏。乘兴偶携云外屦，禁寒小集水边亭。

干寻楼影撑天白，一道溪流划地青。小阁吟诗身入画，朔风吹面酒初醒。
淳熙十六年皇后册宝十三首
佚名（隋代）

乾位既正，坤斯顺承。
日丽于天，日斯朔月。
惟帝受命，惟帝业登。
黼扆尊临，典册是行。
走笔谢王老丈惠花牋
刘宰（宋代）

璀璨金鱼学士牋，玉堂落笔起云烟。
半生野外扶犁手，乞与真如掷道边。
挽萧南塘
敖英（明代）

哭君意不尽，观化竟如何。
拟结香山社，俄闻《薤露》歌。
漆灯香雨暗，邻笛晚风多。
他日南塘路，伤心不忍过。
六月内喜雨诗
敖陶孙（宋代）

炎天亦靳雨，特地费雷将。
隐隐来何久，飞飞势稍颺。
初从沾块润，忽作建瓴忙。
穉子抛书出，臞禅解缚狂。
苗滋应秀颖，风过忽温凉。
蛛纲掀三面，虫书漫数行。
衾箱开岁事，恩泽到诗章。
怨暑移今昨，烦痾觉在亡。
青莲开绀宇，白苎舞雕墙。
只影还晡暮，惊心重渺茫。
思惟大火聚，回向六时香。
脱略时流辈，周旋古佛场。
身才丈六足，舌乃大千长。
此理凭谁诘，何方便举扬。
鼠愁灯崛峍，鸦睨铁琅珰。
生理何聊赖，斯文重激昂。
盛时追少壮，故步失寻常。
政尔蓬心萲，依然贝叶光。
都峤山
吴元美（宋代）

群峦环翠绣江隈，八叠中峰洞府开。
剑戟香炉空际列，马鞍兜子上方排。
烟笼丹灶鳌擎稳，云盖仙人鹤驾来。
观此宝玄真胜境，何须航海觅蓬莱。
戏石唐山隐者
欧阳修（宋代）

石唐仙室紫云深，颍阳真人此算心。
真人已去升寥廓，岁岁岩花自开落。
我昔曾为洛阳客，偶向岩前坐盘石。
四字丹书万仞崖，神清之洞锁楼台。
云深路绝无人到，鸾鹤今应待我来。
题万岁寺
方信孺（宋代）

磊磊洞庭石，渺渺苍梧云。
客行离骚国，长歌酹湘君。
湘君不可见，古庙藏江氛。
空坛颇亡恙，谁为真将军。
次韵江西李相君七咏 其四 竹亭
刘一止（宋代）

公家爱竹传闻旧，要看凌冬色不浮。日报平安何用许，至今好事想风猷。
丙寅岁山间竞传诸将有下棘寺者
辛弃疾（宋代）

去年骑鹤上扬州，意气平吞万户侯。
谁使匈奴来塞上，却从廷户望山头。
荣华大抵有时歇，祸福无非自己求。
记取山西千古恨，李陵门下至今羞。
句
路半千（唐代）

苍翠暗消三暑热，孤高能锁四时烟。绿杨近浦堪垂钓，翠竹当轩好韵琴。

百舌乍啼莺学语，分明听在指头边。
为鹤逸题画 其一
费念慈（清代）

栖鸦点墨柳丝黄，瑟瑟寒流泻石梁。帆影在天秋在树，至今离恨满斜阳。
合欢带 为吴陵宫掌雷赋催妆词
陈维崧（清代）

羡绯罗、烛吐银墙。灯影背、响鸣珰。夹路如花还似雾，戟门前、步步荀香。

剧怜春夜，花融锦瑟，月亚金堂。况画眉夫婿，清河小弟，杜曲诸郎。

纱笼徐引，绣幕斜张。蓝桥捣就元霜。琼岛仙花偏并蒂，珠帘畔、一朵笙囊。

朝来更喜，五铢裙细，百子钗长。问傍人、宜称何如，生憎唤作宫妆。
代书简张天觉
陈瓘（宋代）

辟谷非其道，谈空去自然。
何如动业地，无愧是神仙。
真定府路兵马都钤辖刘公
靖康小雅（宋代）

将军死绥，古人所长。
有如刘公，与城俱亡。
兵拿常山，公以身当。
生竭其勇，力挫戎行。
天未悔祸，敌势益张。
公虽瞑目，万古传芳。
采石矶怀古
成鹫（清代）

维舟采石月华新，一曲狂歌吊逐臣。仙籍骑鲸如昨夜，醉乡梦蝶已千春。

投荒未必关仪狄，玩世何须避永璘。自古文章憎命达，汨罗还有独醒人。
偈十首
释慧晖（宋代）

直下拨开木上座，蓦端握却毫长老。
衲僧气宇乾坤外，一夜寒冰通体到。
以常宁铅炉合供政首座因用旧韵发一笑
邹浩（宋代）

十年流落见无由，谁识江东有赵州。凭仗炉烟寄消息，定中应亦展眉头。
沁园春·一笑樽前
王迈（宋代）

一笑樽前，数雄甲辰，几位上台。有唐裴相，徜徉绿野，我朝富老，游戏昆台。淮蔡功成，惊天动地，似胜单车和虏回。谁知道，活流民数万，赛过平淮。君侯初度奇哉。五百岁、三贤前後来。任朱幡西向，不妨为富，义旗北指，也解为裴，将相功名，时来便做，且醉红蕖三百杯。相期处，要千年汗竹，名节崔嵬。
送蒋一庵少司徒予告展墓归蜀
王缜（明代）

自从乡佐识名贤，瞥眼而今十二年。展墓风霜惊宿草，思乡心事付楼船。

云开巫峡千家月，秋敛巴江一镜天。须信圣明虚席待，春来遥望着回鞭。
幽居即事
杜衍（宋代）

寂寂复寂寂，告老间居日。
径草高于人，林鸟熟如客。
黄卷不释手，清风常满室。
内顾平生心，无过此时适。
试问阶前菊五首 其三
胡俨（明代）

试问阶前菊，何如陶令家。门无五株柳，坐对一庭花。

寂寂秋将尽，萧萧鬓已华。几时归故里，稚子引柴车。
大招
屈原（先秦）

青春受谢，白日昭只。
春气奋发，万物遽只。
冥凌浃行，魂无逃只。
魂魄归来！无远遥只。

魂乎归来！无东无西，无南无北只。
东有大海，溺水浟浟只。
螭龙并流，上下悠悠只。
雾雨淫淫，白皓胶只。

魂乎无东！汤谷寂寥只。
魂乎无南！南有炎火千里，蝮蛇蜒只。
山林险隘，虎豹蜿只。
鰅鳙短狐，王虺骞只。
魂乎无南！蜮伤躬只；

魂乎无西！西方流沙，漭洋洋只。
豕首纵目，被发鬤只。
长爪踞牙，诶笑狂只。
魂乎无西！多害伤只。

魂乎无北！北有寒山，趠龙赩只。
代水不可涉，深不可测只。
天白颢颢，寒凝凝只。
魂乎无往！盈北极只。

魂魄归来！闲以静只。
自恣荆楚，安以定只。
逞志究欲，心意安只。
穷身永乐，年寿延只。
魂乎归来！乐不可言只。

五谷六仞，设菰梁只。
鼎臑盈望，和致芳只。
内鸧鸽鹄，味豺羹只。
魂乎归来！恣所尝只。

鲜蠵甘鸡，和楚酪只。
醢豚苦狗，脍苴蒪只。
吴酸蒿蒌，不沾薄只。
魂兮归来！恣所择只。

炙鸹烝凫，煔鹑敶只。
煎鰿膗雀，遽爽存只。
魂乎归来！丽以先只。

四酎并孰，不涩嗌只。
清馨冻饮，不歠役只。
吴醴白蘖，和楚沥只。
魂乎归来！不遽惕只。

代秦郑卫，鸣竽张只。
伏戏《驾辩》，楚《劳商》只。
讴和《扬阿》，赵萧倡只。
魂乎归来！定空桑只。

二八接舞，投诗赋只。
叩钟调磬，娱人乱只。
四上竞气，极声变只。
魂乎归来！听歌譔只。

朱唇皓齿，嫭以姱只。
比德好闲，习以都只。
丰肉微骨，调以娱只。
魂乎归来！安以舒只。

嫮目宜笑，娥眉曼只。
容则秀雅，稚朱颜只。
魂乎归来！静以安只。

姱修滂浩，丽以佳只。
曾颊倚耳，曲眉规只。
滂心绰态，姣丽施只。
小腰秀颈，若鲜卑只。
魂乎归来！思怨移只。

易中利心，以动作只。
粉白黛黑，施芳泽只。
长袂拂面，善留客只。
魂乎归来！以娱昔只。

青色直眉，美目媔只。
靥辅奇牙，宜笑嘕只。
丰肉微骨，体便娟只。
魂乎归来！恣所便只。

夏屋广大，沙堂秀只。
南房小坛，观绝霤只。
曲屋步壛，宜扰畜只。
腾驾步游，猎春囿只。
琼轂错衡，英华假只。
茝兰桂树，郁弥路只。
魂乎归来！恣志虑只。

孔雀盈园，畜鸾皇只！
鵾鸿群晨，杂鶖鸧只。
鸿鹄代游，曼骕驦只。
魂乎归来！凤凰翔只。

曼泽怡面，血气盛只。
永宜厥身，保寿命只。
室家盈廷，爵禄盛只。
魂乎归来！居室定只。

接径千里，出若云只。
三圭重侯，听类神只。
察笃夭隐，孤寡存只。
魂兮归来！正始昆只。

田邑千畛，人阜昌只。
美冒众流，德泽章只。
先威后文，善美明只。
魂乎归来！赏罚当只。

名声若日，照四海只。
德誉配天，万民理只。
北至幽陵，南交阯只。
西薄羊肠，东穷海只。
魂乎归来！尚贤士只。

发政献行，禁苛暴只。
举杰压陛，诛讥罢只。
直赢在位，近禹麾只。
豪杰执政，流泽施只。
魂乎来归！国家为只。

雄雄赫赫，天德明只。
三公穆穆，登降堂只。
诸侯毕极，立九卿只。
昭质既设，大侯张只。
执弓挟矢，揖辞让只。
魂乎来归！尚三王只。
原父舍人爰自春坊迁职史氏未更晦望旋有新命增秩谏省跻荣纶阁斐然成篇以伸欢贺
刘攽（宋代）

近署铜龙贵，仙山策府遥。由来称国士，自致必云霄。

太史题凡称，彤庭奉日朝。除书新翰墨，受赐接晨朝。

池水通翔凤，星垣直建杓。泛槎轻济海，逸御捷凌飙。

献纳当宸扆，丝纶耸具寮。直词明黼黻，大册粲琼瑶。

拜舞腰金重，归来厩马调。泥书开鹄板，法驾从鸡翘。

高兴吟红药，珍辞赋洞箫。宫花香永昼，禁漏静通宵。

枝鹊声何喜，原鸰意自饶。寄言江汉客，无事老渔樵。
沁园春 其一
丘崇（宋代）

雨趣轻寒，风作秋声，燕归雁来。动天涯羁思，登山临水，惊心节物，极目烟埃。

客里逢君，才同一笑，何遽言归如此哉。别离久，算不应兴尽，却棹船回。

主人下榻高斋。更点检笙歌频宴开。便留连不到，迎春见柳，也须小驻，度腊观梅。

花上盈盈，闺中脉脉，应念胡麻正好栽。从教去，正危阑望断，小倚徘徊。
磬山若公寄阳羡茶谢答 其一
李锴（清代）

石磬春风草色寒，禅衣高挂白云端。吴山楚水三千里，直作微尘一粒看。
甲申岁作 其二
杨冠卿（宋代）

急雨来排难，馀蒸顿解严。时蜩鸣露柳，客燕度风帘。

屈指秋无几，安心气自恬。夜凉都不寐，落月莹虚檐。
太常引·随风和雨带烟开
韩淲（宋代）

随风和雨带烟开。更清冷、照崔巍。片片亦佳哉。细看得、花如翦裁。茅檐出没，水浮桥外，人自两峰来。吟到涧泉梅。问何似、山阴道回。
严山
赵蕃（宋代）

严山多嵯峨，婺水争平远。
山如古屏张，水似横轴展。
世绝郭熙画，我无摩诘诗。
熟视眼中景，偃蹇不得追。
送张吴县之官嘉定分题赋得洞庭山
周砥（元代）

山拥洞庭翠，雄蟠天下誇。云峰七十二，面面是莲花。

风吹峨眉月，影落湖上沙。洞天閟五室，阳林耀丹葩。

粲粲黄金橘，天寒霜已华。采摘奉君别，明发到天涯。
增赋
高斯得（宋代）

吾哀天宝后，刻剥穷锥刀。
豆实不得吃，蕨卖输官曹。
民生於斯时，生意如鸿毛。
安知咸淳际，赤子滋嗸嗸。
税租责三倍，田野晨号咷。
柔桑稊未茁，调帛已骚骚。
骄兵饫醲鲜，黎民窄糠糟。
九关虎豹守，哀吁愁天高。
古乐府用礼禅灭翁韵四·凤引雏
洪咨夔（宋代）

桐春华，竹秋霏，
苍梧云深人未归。乌八九子恣飞啄，
夜半饱啼归月落。鸑鷟引孤雏，
肠空羽毛薄。为言增击勿作遥，
吹参差兮共飘飘。
题石瑶林山录
释元肇（宋代）

天姥紫芝岑，仙灵宅下临。幽光千古月，孝德一生心。

拱木秋声早，寒泉泪滴深。彼苍知不远，同聘入书林。
念奴娇
石孝友（宋代）

闷红颦翠，惜流年、忍对艳阳时节。白玉楼成人去后，两地音尘都绝。鸾鉴分飞，梦云零乱，欢意今衰飒。墨痕红淡，忆曾题遍红叶。

须信后约难凭，臂啮鬟剪，也只成虚说。满眼凄凉无限事，付与丁香愁结。欲语情酸，临岐步懒，怅望兰舟发。出门谁伴，泪昏一片孤月。
姑孰十咏效李翰林 其一 姑孰溪
陈桭（明代）

清溪何迢迢，奔流绕城曲。人家楼阁临，贾客帆樯宿。

双虹波上横，千树峰边绿。观风溯空明，悠悠濯心目。
秋晚杂书三十首
方回（元代）

世运日已季，帝王降而霸。
人品亦复然，穷极事狙诈。
孟坚列九亦，三三以相亚。
圣有生而知，愚至不可化。
吾谓上上人。老死守田舍。
远迹牛豕间，胼胝事耕稼。
彼昏慕鼎食，厥价下之下。
何待临伏锧，然后发悲咤。
句
潘夙（宋代）

橐中奇物为棋输。
寄中
孔平仲（宋代）

我行君在家，南北各天涯。恨别三秋久，悲思万里赊。

归心泷浪急，远目岭云遮。相见何时再，青山日又斜。
折柳赠行人
雍裕之（唐代）

那言柳乱垂，尽日任风吹。欲识千条恨，和烟折一枝。
采桑图
文徵明（明代）

茜裙青袂谁家女，结伴墙东采桑去。采桑日暮怕归迟，室中箔桑蚕苦饥。

只愁墙下桑叶稀，不知墙头花乱飞。一春辛苦只自知，百年能着几罗衣。
次韵袁升之游海云寺鸿庆院山茶之什 其一
蒲瀛（宋代）

山茶两本上连空，叠叶栖枝占佛宫。雀尾有金输绀碧，鹤头无佛让殷红。

优于峡茗称呼异，劣与梅花气候同。谁识诸天雨花外，道人宴坐雪霜中。
句
孙何（宋代）

谁如张璪工松石，擬裂鲛绡画作图。
雪后宿同轨店，上法护寺钟楼望月
元稹（唐代）

满山残雪满山风，野寺无门院院空。

烟火渐稀孤店静，月明深夜古楼中。
看僧披剃
李昴英（宋代）

尔教言无相，谁教蜕发毛。
虚名犹度牒，多事更方袍。
父认师传的，年推戒腊高。
冠巾何不可，只要断尘劳。
绍兴以后祀五方帝六十首
佚名（隋代）

四月维夏，兆于重篱。
帝执其衡，物无厉疵。
于皇帝功，思乐旨酒。
奠爵既成，垂福则有。
悼使君赵计院
刘黻（宋代）

我作寿公诗，倏闻公已古。
道路涕行人，田闾愕农父。
谓公肫肫仁，润泽溢横浦。
谷我艰尔振，寇我惊尔抚。
涉我病尔梁，役我殚尔宇。
冬我瘴尔雪，夏我魃尔雨。
饮乡罗俎豆，建学闱仪矩。
善政袭西都，文风被东鲁。
阖一郡三邑，担簦白绣斧。
草木为动色，禽鱼亦掀舞。
谁趣玉楼文，竟夺鲤城主，
人物落晓星，如公不多数。
岂但贺白伦，端与间平伍。
我崎岖远来，不绝命如缕。
凄风守憔悴，暖竟勤噢咻。
我生特蝗粟，公死即倾柱。
顾我莫赎公，龙德啬下土。
马生自汝南来求入太学不得请诗以归
刘敞（宋代）

士贫谋国拙，安得辞泥涂。马生负长剑，叹曰归来乎。

尺薪等芳桂，斗粟兼明珠。王门不见容，憔悴如枯鱼。

我无升斗水，慰子朝夕须。亦有西江涛，疏远不可图。

相劝早旋归，诗书自为娱。男儿患无术，馀事从卷舒。

时至当奋飞，翩如巢中雏。微物尚变化，况君七尺躯。
崔智韬虎妻图
郑思肖（宋代）

佳人睡觉失青山，恶毒心肠卖笑颜。认得皮毛一归去，花枝无艳虎全斑。
西江月（开炉）
葛立方（宋代）

风送丹枫卷地，霜干枯苇鸣溪。兽炉重展向深闺。红入麒麟方炽。

翠箔低垂银蒜，罗帏小钉金泥。笙歌送我玉东西。谁管瑶花舞砌。
云谷为武昌奚瑄赋
管讷（明代）

空谷幽人意，閒云静者心。石围花下奕，泉荅竹间琴。

鹤影苍岩远，鸡声碧树深。虽云住城市，何异在山林。
櫂歌九章寄彭鹤林
白玉蟾（宋代）

鸥飞梅山前，翠中一点雪。
何处种声来，云梢推上月。
题方懋藩邸中小石
宗臣（明代）

仙人鞭石过沧溟，片碣千秋落此亭。昨夜白龙驱不去，天风吹出武夷青。
纪梦
龙辅（宋代）

梦中握手说离愁，梦觉欢娱忽已休。
安得人生真似梦，华胥蝴蝶共悠悠。
陆宣城挽词
楼钥（宋代）

奕世承家学，诸公荐吏能。
政传花县美，心与练江澄。
易箦去何远，攀辕悲不胜。
伤哉嬴博葬，泪尽老延陵。
杂咏下 罂粟
洪适（宋代）

美体亚群花，千罂倒储粟。饮客醍醐浆，可以代醽醁。
织图二十四首·捉绩
楼璹（宋代）

麦黄雨初足，蚕老人愈忙。
辛勤减眠食，颠倒著衣裳。
丝肠映绿叶，练练金色光。
松明照夜屋，杜宇啼东冈。
九日壁墩和杜牧之韵 其一
贺一弘（明代）

近野高林鸟倦飞，远村烟火隔川微。随风霜叶飘还堕，映水岩云静自归。

浊酒登台怜子美，澄江如练忆玄晖。何人早出樊笼外，千仞冈头独振衣。
月林草堂图 其三
钱杜（清代）

龙钟白发鸡皮翁，前年避贼来巴东。墙摧篱折仙鹤死，巫山野火烧天红。

可怜林际荒寒月，照遍秋堂黯无色。五更屋角狐狸号，城中髑髅三尺高。
掬水月在手
余玉馨（明代）

玉盆满注苍龙吐，寒光直射清虚府。水月相逢不可分，山河倒影真堪数。

一泓清彻浸春葱，擎得嫦娥在掌中。疑是瑶池仙子伴，故将金镜照天宫。
念古
宋庠（宋代）

贤哉邴曼容，出处知所据。
官馀六百石，辄自移疾去。
富贵非不六，殆辱亦先虑。
嗟我材下中，叨恩最蕃庶。
尧庭纳言职，轩野方明御。
服衮作槐班，曳履南宫署。
虽经斥免诮，尚玷高华处。
徒有守直弦，何能借前箸。
愚甘六马对，谗恨三物诅。
年来感衰疾，倦鸟思返翥。
抗心望先哲，俯首惭昔誉。
西景尚可收，归辕未云遽。
傥以人望人，期君或吾恕。
题涪江石鱼次何宪韵
盛辛（宋代）

巨浸浮空无咱通，双鳞纪瑞杳难穷。
昔人刻石留山趾，今日呈祥表岁丰。
众喜有年歌善政，独惭无补助成功。
须知显晦将千载，往哲标名岁大中。
江上（五首。戊申夏，奉召回京）
汪广洋（明代）

棹歌齐发浪声喧，池口东边又换船。
秫酒发醅偏醉客，鲥鱼出网不论钱。
大涤洞 其一
赵善革（宋代）

敲撑振策上嶙峋，乱石逢迎领略频。风窦静吟吹地籁，涧泉高泻曳天绅。

云山胜景身无累，觞咏清怀笔有神。残梦惊回三十岁，琅玕芝草一时新。
宫词 其六十二
张公庠（宋代）

菊吐金英媚晚秋，紫宸朝退幸西楼。内家排设珠帘捲，铁网珊珊十二钩。
代家君答闻老诗三首
唐仲友（宋代）

江山天借使诗昌，太守风流似沈郎。
莫作推敲冲导其，好携佳句过黄堂。
拈花寻放处西林鄂公句也为下转语率成四章 其三
候钧（清代）

拈花寻放处，放处便生春。悟入光明藏，情删苦恼因。

宝花当下境，金粟后来身。空外原无际，中天一月真。
和外舅夙兴三首
黄庭坚（宋代）

瓜蔓已除垄，苔痕犹上墙。
蓬蒿贪雨露，松竹见冰霜。
卷幔天垂斗，披衣日在房。
无诗叹不还，千古一潜郎。
颐斋
释居简（宋代）

有生分贵足，足患不自知。知贵得所止，不止盈益亏。

盘涧隐沦友，图史森孙枝。闲适寿且康，不止将奚为。

卜筑脩竹间，养正是用宜。惟其得所养，自乐颐之时。

初筮得上九，颐道皆备之。静默战纷华，燕晦观群蜚。

对月喜秋霁，问柳知春归。鸣鹤闻夜弦，振鹭惊昼棋。

池宽纵鱼乐，机忘悟鸥疑。幽草时自妍，歌鸟时自窥。

钓则钩可直，艺则芳可移。酒酣卧花底，不知吾为谁。

起来飞羽觞，万化同熙熙。药圃雨新霁，徐步观耘耔。

眉津双解颦，心渊平弗攲。酡颜渥且丹，老鬓秋不萎。

从它自逐逐，舍蔡观朵颐。
外甥三郎删定和予冠字韵诗极可喜再用其韵作
晁说之（宋代）

赵妹生儿身七尺，倚天剑称切云冠。
长人自惜声名达，志士宁令捍格难。
墨翟商瞿心总厚，司空城旦术何残。
还将格律成吟咏，作者应须为尔叹。
山行
罗与之（宋代）

狂飚卷雨辨朝曦，似与新晴有会期。
秋水秋山秋草木，浑将乞与数篇诗。
句
徐仲谋（宋代）

罗列全如斗极星。
今朝秋气萧瑟不意海棠再开因书二绝期如事者
程敦厚（宋代）

曾逐狂飚取意飞，一时春色便依稀。
旧丛还有香心在，却被西风管领归。
鼓山纪游诗 其一
陈肇兴（清代）

射乌城外恣遨游，列嶂如屏一望收。踏破松阴千万叠，数声钟磬落山头。
休日有感
陆游（宋代）

少年从宦地，休日喜无涯。
坐上强留客，街头旋买花。
开轩催汛扫，脱帽共諠哗。
村巷朋游绝，逢春祗自嗟。
风入松 观灯下半开杏花
王恽（元代）

一枝浓艳照华堂。暖＊贮春光。写生莫羡徐熙笔，风流在、百子池傍。点缀红妆玉颊，帘苫粉淡宫妆。静怜疏影伴昏黄。添麝入＊香。惜花人老情缘在，云屏晚、银烛高张。细泻一杯春露，浩歌微雨东墙。
八月
许瑶光（清代）

八月凉秋热更乘，天心鹰为桂花蒸。香来鹫岭苍毛栗，熟到鸳湖没角菱。

归燕海村潮欲上，残蝉江树月初升。鱼龙虽冷云霞艳，独倚高楼最上层。
熏炉铭
刘向（两汉）

嘉此正器，崭岩若山。上贯太华，承以铜盘。中有兰绮，朱火青烟。
铜柱南边石作关海门镇外碧成湾喜君心似朝宗水直过千重万叠山 其七
张以宁（明代）

乘轺万里已忘家，客思逢秋陡倍加。大庾岭边东去近，惜无驿使寄梅花。
净居寺
舒坦（宋代）

老厌冠盖场，万事不挂耳。
时与林閒人，静话无生理。
却闻钱长官，只饮净居水。
使我夜不眠，灯花亦欢喜。
元日观百僚朝会
包佶（唐代）

万国贺唐尧，清晨会百僚。花冠萧相府，绣服霍嫖姚。

寿色凝丹萧，欢声彻九霄。御炉分兽炭，仙管弄云韶。

日照金觞动，风吹玉佩摇。都城献赋者，不得共趋朝。
出郊
晁公溯（宋代）

寒江多石出，危岸有沙摧。
短绿行穿麦，高红仰嗅梅。
故人能共往，胜日可频来。
春事从兹始，群花次第开。
弹弓二首 其一
曾习经（清代）

春后园林日渐迟，轻装惬然五陵儿。似闻小玉黄衫客，最好行郎柘弹诗。

嘶马故怜穿苑路，惊禽忽动亚墙枝。闷来欲语帘前鹊，那有情怀似旧时。
送韩存中学士二首 其二
许景衡（宋代）

忆曾共饮扬雄宅，屈指而今又几年。还喜名藩陪燕俎，剩看醉几洒吟笺。

风烟羃羃留行旆，鸥鹭翩翩近画船。回首向来行乐处，断云疏雨湿江天。
辋川集 柳浪
王维（唐代）

分行接绮树，倒影入清漪。不学御沟上，春风伤别离。
日融
赵汝鐩（宋代）

日融风力软，曳杖独逍遥。
蜂去花心静，莺迁柳影摇。
一年春易老，两鬓雪难消。
客至时留饮，无缘特地招。
送广州刘叔治倅钦州兼守事
乐雷发（宋代）

天涯亭畔拥提屏，丹荔黄柑满去程。皂盖却迎新别驾，碧幢应去老先生。

象蹄印雨归蛮国，鲸鬣掀潮撼海城。曾是乡贤分守处，试寻醉石共题名。
清和既望月下偕诸生夜坐
罗泽南（清代）

皓月凌空照绿波，广寒宫里舞嫦娥。凭谁扫却蟾蜍影，天下清光应更多。
琴室为林典乐赋
王绂（明代）

楣间揭宝翰，床上横玉琴。对客未成弄，令人先敛襟。

地位近彤邸，门径幽且深。瑶草露盈砌，琪花香满林。

应知月明夜，时有鸾凤吟。我来偶相访，帘垂昼沈沈。

为鼓一再行，宛见名轩心。灵飙度馀韵，祥烟散微阴。

气和体自适，神静心愈钦。曲终莫敢问，讶是钧天音。
南楼令
张炎（宋代）

云冷未全开。檐冰雨冱苔。入花根、暖意先回。一夜绿房迎晓白，空忆遍、岭头梅。

如幻旧情怀。寻春上吹台。正泥深、十二香街。且问谢家池畔草，春必定、几时来。
杂诗十九首 其十七
欧必元（明代）

忽忽岁云暮，农夫罢耕作。蟪蛄多悲鸣，斗酒聊为乐。

客从远方来，遗我双白鹤。矫翼吭云霄，不能事丘壑。
香奁八咏 其七 香尘春迹
黄伯旸（元代）

七宝方床冰漾洁，软粉半铺紫檀屑。凌波小袜晓痕轻，一钩浅檀纤纤月。

金莲衬步身欲浮，雁沙踏破春应羞。赢得纤腰柳枝瘦，珍珠百斛知谁收。
洞庭
李天英（清代）

一声衡雁过，鸣橹洞庭游。帆饱轻风送，湖宽细浪收。

欲骑仙子鹤，何处岳阳楼。不敢吹横笛，湘山正暮秋。
山庄杂兴十首 其一
王廷陈（明代）

老夫谙稼穑，次第葺园庐。对酒唯田父，呼门绝里胥。

桑麻经雨后，花竹宛秦馀。如此生涯足，何劳荐子虚。
禽兽昆虫之孝十首·猿
林同（宋代）

不忍身逃箭，知为母塞疮。
人心有如此，兽面本何常。
挽军器监簿周公子及 其一
廖行之（宋代）

人物丹丘秀，才华迈选优。青藜行照坐，白玉遽成楼。

数不登知命，言犹见告猷。词林根柢在，三凤看鸣啾。
同曹清父西郊纪事五首
方回（元代）

挂粟枯桑杪，篱门昼掩关。
晴霜开旷野，寒日晒荒山。
指点村烟外，经行冢树间。
群豪故贪愎，窃发亦愚奸。
上巳
杨凝（唐代）

帝京元巳足繁华，细管清弦七贵家。

此日风光谁不共，纷纷皆是掖垣花。
送高文父上柏省坟
葛绍体（宋代）

走骑引征鞍，鸣榔趁行舶。
下唐三百里，棹稳波如席。
霜晴天宇清，日暖带春色。
髻梳粲新妆，罗襦照澄碧。
怡怡兄弟情，亹亹仆驭力。
岂为诧游观，肝肠孝思激。
嵯峨上柏山，丞郎旧形魄。
松台夜漫漫，竹坞风索索。
声容弗云远，肃雝对巾帻。
追惟起家难，饱适取笑剧。
於昭万古魂，伊嘏愿无斁。
嗟嗟天涯客，青灯延永夕。
君有霜露感，我念云水隔。
寄夹谷书隐
何梦桂（宋代）

当年曾忆赋高唐，回首邯郸事渺茫。
黄阁故人千里月，青山老我半头霜。
交情脉脉园中柳，忧思悠悠陌上桑。
吹断参差天欲暮，薄言兰芷寄衡湘。
和颜长官百咏 其五 朱门
朱继芳（宋代）

天近偏承雨露荣，深深庭院锁清明。柳丝风送鞦韆影，墙外行人空复情。
送叶养直归龙山 其二
霍与瑕（明代）

水村借宁宇，远近浥英标。盗似逢鹯雀，人称逼鼠猫。

网罗兼众技，箫管亦多娇。草泽遗雄骏，弓旌谁为招。
简田升之时升之赴金陵
吴则礼（宋代）

建业风流端可怜，石城江色晓鲜鲜。
鸟窥汉节梅花底，雨湿柁楼春水边。
霜发雠书有东观，锦囊觅句属南天。
枯肠不饱大官肉，吾种芋魁今十年。
题啄蜂雀井团雀二图
张榘（宋代）

日暮投荒榛，吻利腹良馁。
尔竟何所争，固结不可解。
感事
李石（宋代）

茶寇征商急，偷生蔽绿林。
江湖自有备，盗贼岂初心。
齿落
陆游（宋代）

昔闻少陵翁，皓首惜堕齿。
退之更可怜，至谓豁可耻。
放翁独不更，顽顿世无比，齿摇忽脱去，取视乃大喜。
譬如大木拔，岂有再安理。
咀嚼浩无妨，更觉彘肩美。
余将经行他山德庄自邑中驰书作诗见留是夕胡彦通亦会二君手 其四
释德洪（宋代）

旁舍潜夫十年旧，会茶时复坐僧毡。爱将夷甫雌黄口，解说定林文字禅。
次韵吕肖卿讲学三首
方回（元代）

平生但力田，岂计不逢年。
吾道桴浮海，斯文笔补天。
早能丹点铁，曾用白嘲玄。
万虑今亡矣，焚香易一编。
上何太宰生日二首
强至（宋代）

皇穹符宝运，嵩狱降真贤。
明月中秋后，黄花九月前。
潭潭新紫府，叠叠旧青毡。
遐想灵椿庆，春秋合几年。
四不吟
刘黻（宋代）

大寒风雨暑不出，公会坐广醵不赴。
我奉遗体投遐荒，相尔室中胡不惧。
玉烛新·梨花寒食後
杨泽民（宋代）

梨花寒食后。被丽日和风，一时开就。濛濛雨歇，香犹嫩、渐觉芳心彰漏。墙头月下，似旧日莺莺相候。纤手为、攀折翘枝，轻盈露沾红袖。

风流出浴杨妃，向海上何人，更询安否。百花任斗。应粉艳、未减杏粗梅瘦。肤丰肉秀。□可与群芳推首。□方待、酣饮花前，轻歌缓奏。
送杨少府赴阳翟（即舍人之弟）
李端（唐代）

冠带仁兄后，光辉寿母前。陆云还入洛，潘岳更张筵。

井邑嵩山对，园林颍水连。东人欲相送，旅舍已潸然。
偈颂一百零四首
释绍昙（宋代）

达磨眼睛，天台骨髓。
钩锁连环，提掇不起。
提得起，湖头春不绿成纹，
竹外清风来未已。
残句白头逢国士
苏轼（宋代）

白头逢国士，青眼酒尊开。
秋思偕陈心畬作二首 其一
蒋葆元（清代）

慷慨寰中事，乾坤此寓生。风泉满清听，草木变秋声。

迂拙成何用，清狂亦累名。通才新献颂，犹喜说时清。
句
陈蜕（唐代）

梦里换春秋。
次韵酬梅南寿旧曾和予梅花词
许及之（宋代）

衣钵欧梅无别峰，天悭发处妙屠龙。琼瑶有句传商鼎，金石留声在蜀筇。

三叹少曾赓俚曲，五音全得列编钟。末章压倒君馀事，不道承家有愧容。
梦情为懒庵上人赋
黄庚（元代）

柏子烟销懒坐禅，白云半榻伴高眠。
分明记得庄周蝶，飞向梅花雪涧边。
再蒙签判丈惠示惜花三绝句因次韵
赵蕃（宋代）

花飞忽忽减芳菲，欺我新来诗思迟。
笔底羡君能捷敏，好词频许坐中披。
赋得金沙水同袁履善作
佘翔（明代）

一派分阿耨，寒潭九里沙。云蒸灵液煖，日动浏纹斜。

丽水盘初地，恒河露觉花。欲将龙井去，支鼎试新茶。
写真自赞五首
黄庭坚（宋代）

或问鲁直似不似，似与不似，是何等语。
前乎鲁直，若甲若乙，不可胜纪。
後乎鲁直，若甲若乙，不可胜纪。
此一时也，则鲁直而已矣。
一以我为牛，予因以渡河而彻源底。
一以我为马，予因以日千里计。
鲁直之在万化，何翅太仓之一稊米。
吏能不如赵张三王，文章不如司马班扬。
颀颀以富贵酖毒，而酖毒不能入其城府。
投之以世故豺虎，而豺虎无所措其爪角。
则於数子，有一日之长。
自沅溪拥小队汎舟向辰
顾璘（明代）

双橹夹船鹅鹳鸣，五溪春日照行营。朱旗耀水翻风影，画鼓凭厓殷谷声。

蛮洞卉裳趋使节，辕门花帽拥儒生。当年铜柱劳筋力，此日轻裘凛甲兵。
送朱台符学士关西巡抚
魏野（宋代）

圣主念黎庶，选君来抚绥。
望高虚两制，权重带三司。
帝泽随车布，文星逐郡移。
语稀如学浅，仆少似官卑。
疏减民间赋，编添马上诗。
经游怜胜异，迎送厌歌吹。
寒别申湖晚，晴过华岳迟。
琼林想回日，未失赏花期。
秋日归里口号
朱颖（清代）

蟹紫菱青北雁飞，劳肩甫息去征衣。褰帷病妇看悲喜，扶杖慈亲询瘦肥。

本有一瓢曲肱好，并无五斗折腰非。从今若许逃羁绁，秋水柴门傍钓矶。
柳枝 其三 赵北口柳枝词
王士祯（清代）

湖光如镜复如酥。柳色迢迢入大沽。亭午银鱼风渐小，一帆春水到蠡吾。
黄莺二首
梅尧臣（宋代）

西邻少年今出游，东家女儿未识羞。
门前乌臼叶已暗，日暮问谁墙上头。
偈颂二百零五首
释正觉（宋代）

身非尘聚，卓卓妙存。
心非情缘，冥冥独尊。
其体也出诸障碍，其用也得大自在。
无去无来，非显非晦。
应色应声，亡对亡待。
馒头胡饼观世音，还我当行家卖买。
曾内相以绝句诗还予诗卷和其韵五首 其二
洪刍（宋代）

月旦平生精藻鉴，短章七字粲星罗。银钩虿尾争辉媚，岂减兰亭叙永和。
辽东山夜临秋
李世民（唐代）

烟生遥岸隐，月落半崖阴。连山惊鸟乱，隔岫断猿吟。
看山写怀
洪繻（清代）

我居市廛间，恨无青山绿水环。山人在山里，日夕峰峦烟雾起。

山人对山不解吟，孤负山水有清音。我生能诗乏山住，失却画本无佳句。

倚楼遥望翠微巅，春来、春去迷红树。座中有客话山容，山东有竹西有松。

山村月出催沽酒，山寺云封闻打钟。泉声鸟语供清听，昏曙阴晴尽诗兴。

安得移居入深山，登山看海澄如镜。山人阻我莫移家，山中无虎有苛政。

城市尘埃不易居，山林徭役亦难应。丹灶无宽宏景庐，蓬蒿还隘羊求径。

不须歌啸慕渔樵，万水千山鲜乾净。
五月十七日四鼓梦与孺人在宫庭谢恩至尊令小
梅尧臣（宋代）

同谒未央殿，共沾明主恩。
冕旒亲日月，蹈舞荷乾坤。
龙尾三重峻，螭头几级尊。
德音欣社日，抚语走黄门。
阴会皆如实，阳开不复存。
空余破窗月，流影到床垠。
角招·为春瘦
姜夔（宋代）

甲寅春，予与俞商卿燕游西湖，观梅于孤山之西村，玉雪照映，吹香薄人。已而商卿归吴兴，予独来，则山横春烟，新柳被水，游人容与飞花中，怅然有怀，作此寄人。商卿善歌声，稍以儒雅缘饰；予每自度曲，吟洞箫，商卿辄歌而和之，极有山林缥渺之思。今予离忧，商卿一行作吏，殆无复此乐矣。

为春瘦，何堪更、绕西湖尽是垂柳。自看烟外岫，记得与君，湖上携手。君归未久，早乱落香红千亩。一叶凌波缥缈，过三十六离宫，遣游人回首。
犹有，画船障袖，青楼倚扇，相映人争秀。翠翘光欲溜，爱著宫黄，而今时候。伤春似旧，荡一点、春心如酒。写入吴丝自奏。问谁识、曲中心，花前友。
久客
王昊（清代）

久客长如梦，危魂辄易惊。关河全杀气，鸿雁自秋声。

愁病兼人鬼，亲朋隔死生。何堪寒夜雨，独坐忆围城。
句
处默（唐代）

太平时节无人看，雪刃闲封满匣尘。（《剑》，

见王正字《诗格》）
早大雾午大风寇销兵解之象
方回（元代）

骤合公超雾，俄飞御寇风。
大声千里动，阴翳一时空。
远睇烽楼外，愁吟战鼓中。
所思何日见，还得一樽同。
诉衷情·花前月下暂相逢
张先（宋代）

花前月下暂相逢。苦恨阻从容。何况酒醒梦断，花谢月朦胧。
花不尽，月无穷。两心同。此时愿作，杨柳千丝，绊惹春风。
泸溪春日
刘才邵（宋代）

风暖莺离谷，花繁蝶倦飞。林塘供胜赏，云日弄晴晖。

古郡荒城在，芳郊游骑归。闲来推物理，痛饮未为非。
得何明府京中书四首 其二
卢龙云（明代）

畿南何地不耕桑，水旱相仍入奏章。捧檄知君趋熟道，定多奇策慰壶浆。
舟过望亭三首
杨万里（宋代）

此去苏州半日期，归心长是觉船迟。
一村树暗知何处，两岸草青无了时。
春暮
佚名（宋代）

一樽无计遣春留，落日伤情独倚楼。
柔绿拍堤如可染，老红满径为谁愁？
示从侄臻荫
方浚师（清代）

吾家盛甲第，河库为权舆。厥后二十科，榜上姓名书。

祖德培植远，岁月几盈虚。记汝赴京国，岁在丁巳初。

淮北纷干戈，烽火遍里闾。田园尽荒芜，尔我蚁虱如。

我抱风木痛，衔血哀皋鱼，长途尔为伴，谋失系我疏。

说饼杂豆麦，充肠多芋渠。马氏蓬门中，嚄嚄声无猪。

室罄如悬磬，镜暗空藏蜍。何以驱忧患，㰂酒浮春蛆。

南北苦流离，六载三移居。赋性赖坚忍，讵谓豁达欤。

艰难奉慈母，家无儋石储。劳劳齑盐问，可怜灰烬余。

天恩亦云厚，槃带匪思且。期汝嘉禾植，恶彼莠草锄。

望汝奋骐骥，驽材嗤蹇驴。善米与性禾，丰稔验经畬。

篝镫照缥缃，明月来庭除。而翁咏子衿，风尘羁客裾。

五十尚勤学，乡曲流名誉。丰城跃剑气，光射牛斗墟。

行见甲坼萌，春雷惊发舒。高曾贸矩矱，箕裘宜勉诸。

雕鹗出秋尘，直上毋踌躇。
临江仙
卢祖皋（宋代）

十二岁。独立吹笙，声调婉抑，四座叹赏。已而再拜乞词，为赋此曲。

洞府堂深花气满，娉婷绿展红围。个中年少出琼姬。双笼金约腕，独把玉参差。

子晋台前无鹤驭，人间空有清诗。何如娇小贮帘帷。仙风知有待，凉月渐当时。
四时田园杂兴四首 其三
曹家达（清代）

木末秋云飞，凉飙倏已至。寒萤耿草露，光景不自遂。

蟋蟀伤局促，宵征空自累。系彼田家子，芜秽既已治。

奢祝求仓箱，馀资纳官吏。不知身世宽，但觉有馀地。

行歌野亩中，日暮担禾穟。
真珠帘 客中感怀，示儿辈
张友书（清代）

风鸣檐铁惊人寤。更啾啾唧唧、阶前蛩语。忧患馀生，尝遍世间阶苦。

老至尚居人庑下，叹客里、光阴虚度。谁顾。似孤鸿天际，北来南去。

尔辈，文章非误。便荠盐憔悴，奇怀休负。鸾凤暂羁囚，岂山鸡为侣。

我已年花将六十，依旧是，累缘儿女。凝伫。待祖鞭先著，慰余迟暮。
苍筤源
刘敞（宋代）

日出江气暖，步行村落间。偶逢苍筤息，若在山中閒。

绿筱既蒙苍，清波自回环。初疑人迹绝，久有笑语諠。

脱足涉涧水，隔林叩柴关。主人疏世事，相见亦欢然。

稍觉耳目旷，久之遂忘还。归来诧舟子，适过武陵源。
九锁山道中
王宗贤（宋代）

山萦九锁路幽深，古木高森积翠阴。
自是仙家风景异，欣欣杖策步云林。
潇湘夜雨
杨公远（宋代）

薄莫维舟古岸边，浓云泼墨暗江天。
道林岳麓知何处，雨打篷窗夜不眠。
还家 其二
钱澧（清代）

春云乱漠漠，春草碧萋萋。我始至前村，竹根鸣午鸡。

是维二月初，万生咸已齐。人情同念旧，别久见未迷。

走视太史公，簪笔入金闺。岂闻去年水，飘荡家无栖。

辛苦留性命，还归理故蹊。虽无完庐室，幸庇旧锄犁。

闻此痛五中，热泪千行啼。骨肉几不全，功名何足稽。

死当狐首丘，生当龟曳泥。黄昏忽细雨，孤镫照凄迷。

叩门欣弟归，赤脚踏水泥。始知仲已远，或到武昌西。

叔壮颇复锐，季长与我齐。狂喜出赊酒，夜久满瓶携。

嗔我问生事，杯进不容稽。人生固有穷，但恐制行低。

齐人饕富贵，羞死妾与妻。
题厅壁
王周（宋代）

永日无他念，孤清吏隐心。竹声并雪碎，溪色共烟深。

数息闲凭几，缘情默寄琴。谁知同寂寞，相与结知音。
步西湖次韵徐南卿
陈造（宋代）

载酒幽寻地，乘闲得再临。
丽黄啼晓霁，魏紫笑春深。
抚事挥犀管，他时梦鹤林。
心期更閴寂，物理付升沈。
史云麓先生席上赠顾梅山
顾逢友（宋代）

五字诗名著少年，端嘉诸老喜相传。
几回春雨堂中醉，笑拍阑干月正圆。
滴滴金花
谢薖（宋代）

满庭黄色抑何深，一滴梅霖一滴金。莫使贪夫来见此，闻名亦起觊觎心。
句
杨黎州（宋代）

刚肠欺竹叶，衰发怯芳花。
临江仙（和正卿弟生日词三首）
程大昌（宋代）

遥认埙篪相应，为传珠贯累累。紫荆同本但殊枝。直须投老日，常似有亲时。

子姓亦闻多慧性，贪书不是痴儿。朝家世世重诗书。一登龙虎榜，许并凤凰池。
寄题上虞苏簿凝虚馆
石延年（宋代）

越基擅岩壑，虚馆择其忧。
丹甍煜孤飞，灵景邈四周。
山高晴若煜，洞寒夏如秋。
锦幄槛花发，玉环渠水流。
闲卧真吏隐，乍登乃仙游。
居之宜民思，毋为兹宇羞。
偈颂一百零九首
释可湘（宋代）

黄面老，初成道，
夸诧一场相鼓倒。雪岭峨峨雪未消，
星河湛湛星犹皎皎。诸人冷地眼开时，
莫似贫儿拾得宝。
寄题李季衡东楼
魏了翁（宋代）

前年呼舫下玻瓈，突兀新楼闯目围。
雁影已随流水去，鹤归空感昔人非。
曩游历历梦中似，往事茫茫知者稀。
幸有季衡风味肖，何当倚槛语朝晖。
城东晚眺
陈以豫（清代）

偷閒微步到城东，路绕长堤曲复通。河上波涛吞夕照，营门鼓角响西风。

四围野色炊烟外，万点秋声落叶中。兴尽归来天已暮，酒楼灯影渐分红。
戏和寿州曾秘丞黄黄诗
王禹偁（宋代）

黄黄真是小巫娥，买恐千金价不多。
别母语娇空有泪，对人声颤未成歌。
产从南国胜桃李，携去东山隐薜萝。
滁上老郎无妓女，草玄读易拟如何。
书王伟诗卷六言二首 其二
周孚（宋代）

政自磊磊落落，不须草草匆匆。尝兴怀后山老，肯著眼豫章公。
题宁国府泾县琴高堂
陈著（宋代）

一山逶迤来，结崖俯寒碧。
传闻控鲤仙，垂钓山下石。
前事不必控，要是古奇迹。
山中好事者，筑亭占清特。
数本潇洒花，松竹共幽閴。
我来西风晴，一洗尘土昔。
出门复回首，山前有归翼。
镊白似胡伯亮
黄玠（元代）

夜半不能寐，晓起镊霜髭。失手及无辜，览镜还自悲。

两目遂眵昏，当复何法施。寄言向贤兄，老于去年时。

思归不得往，零落将谁依。悠悠浙江水，忍此长乖离。
致斋太一宫
钱惟演（宋代）

斋洁奉惟馨，瑶台独自升。
楼迷五里雾，坛独九枝灯。
珠馆来青雀，琁题射玉绳。
疏钟平野阔，古柏夕霏凝。
鹤扇真规月，仙衣可镂冰。
春茶泛云液，晓饭荐兰蒸。
炼药疑洪井，藏书类羽陵。
回瞻太帝室，飞槛更长凭。
代怀安王林丞上杨安抚 其十
林希逸（宋代）

一持使节两持麾，五岭依然双鹤归。见说只今杨子宅，庭容旋马地生衣。
留客
司马光（宋代）

酒烟漠漠自生春，舞袖飘摇拍拍新。
须信客归丝生散，清风白月解愁人。
秋日随驾郊外驻跸遇雨
胤禛（清代）

村庄驻辇省农田，共庆西成惠泽宣。雷绕千峰明远电，雨倾四野响飞泉。

博山香爇余烟袅，龙井茶敲活火煎。几杵钟声云外杳，顿令心地觉超然。
秋夜闻笛
岑参（唐代）

天门街西闻捣帛，一夜愁杀湘南客。

长安城中百万家，不知何人吹夜笛。
屏居寄献侍讲孙尚书
宋祁（宋代）

侨版农廛陋，飞灰岁琯周。
危疴负薪困，生事播精求。
雨露遗幽谷，乾坤占一丘。
惟馀道边树，独为报春游。
杂兴五首
艾性夫（元代）

孤凤不食粟，举世无琳琅。
渴去饮湘水，饥来卧首阳。
云天迟羽翼，岁晚饱风霜。
栖栖岂不苦，羞与燕雀翔。
安得九成乐，来仪薰风郎。
去去
叶茵（宋代）

去去扁舟对晚晖，晴和直欲减绵衣。
风来一阵芦花过，祗道春残柳絮飞。
沧海
陈书（伯初）（清代）

沧海忘家在，青春断客过。高华无燕垒，边僻有蜂窠。

势在风筝响，资衰石臼科。饥来持不托，端未损吟哦。
寄何氏兄弟 其一
李彭（宋代）

病语无心复惜秦，护持白业五台宾。往时赤壁好风月，俱助两郎诗句新。
题蒲传正舍人清风阁
陈襄（宋代）

清白传芳奕世居，阆峰华阁峻凌虚。
千金不买连城璧，万卷惟存旧宅书。
鲁邑弦歌兴国俗，谢家兰玉满庭除。
今朝已觉孙谋远，人在西垣真禁庐。
题邑生陈溢钟山草堂
高棅（明代）

钟山抱蓝田，水木含清气。
爱尔静者居，草堂在山翠。
帘栊映竹开，几席侵花置。
野客载酒过，山僧抱琴至。
陶然接欢赏，邈尔成幽契。
月出天海空，云生石门闭。
岱溪樵唱来，沙头松声细。
佳趣足淹留，远心更迢递。
维时属休明，岩穴无遗弃。
终南登捷径，北山裂荷制。
予亦问山灵，斯人果忘世。
闲居即事书僧舍壁
吴惟信（宋代）

自说居山好，多年静掩扉。松阴围坐石，苔色上禅衣。

鹤瘦迎风舞，云闲带雨归。地幽人事断，客至亦忘机。
书触目
晁说之（宋代）

山以石得名，土惟山之贼。
如何云此山，土石相充斥。
土上而石下，无良跻有德。
土实最下底，位高忝厥职。
或云三千年，此土化为石。
顽阴不坚阳，如寄暂容迹。
因知造化功，不出纤毫力。
君子自苦辛，小人多羽翼。
念从开辟来，久矣莫变革。
吾其柰此何，唧唧复唧唧。
生日魏倅惠三诗 其一
王炎（宋代）

四海眼独高，江湖走蹒跚。帝念风霜饱，命之官仙班。

刺天纷群飞，政尔衮衮难。鹿挟朱轮去，勇哉支狂澜。
初日照凤楼
李虞仲（唐代）

旭日烟云殿，朝阳烛帝居。断霞生峻宇，通阁丽晴虚。

流彩连朱生，腾辉照绮疏。曈曨晨景里，明灭晓光初。

户牖仙山近，轩楹凤翼舒。还如王母过，遥度五云车。
宁宗朝享三十五首 英宗室用《治隆》。
郊庙朝会歌辞（宋代）

明明英后，仁孝俭恭。丕显丕承，增光祖宗。继志述事，遵制扬功。

万邦作孚，盛德形容。
追次东坡和郁林王守韵
李纲（宋代）

盖世文章妙语言，谁令骨相似虞翻。玉堂大手空遗迹，海岛幽栖有断垣。

仙去公宁怀此土，生还我亦荷宽恩。龙虬满纸疑飞动，尚想挥毫气象轩。
谒陆宣公祠於喜兴府学门外二首
黄榦（宋代）

徘徊无处谒精庐，义胆忠肝一卷书。
昏主乱时公尚尔，清朝平世合何如。
次韵红蕉
方岳（宋代）

篱根宿草已陈陈，谁护蕉红到此晨。
雪裹寸丹长似旧，人间万此未知春。
翻经曾识观身法，乞种亲为土地神。
孤负晚风生酒兴，维摩示疾不沾唇。
湖西八景为罗修撰作 其二 翠玄洞天
陈献章（明代）

翠玄在何许，乃在金鳌麓。石门俯深幽，来者秉明烛。

绣壁谁可缘，丹房我当宿。呼童烹金鳌，膏此千丈木。
游白塔山寺
田均晋（清代）

绀宇烟霄上，芒鞋翠霭间。一声云里磬，万叠槛前山。

远树悬残日，长河绕故关。因之悲往事，断碣剔苔斑。